Devoratorii de alternativ ai orașului sunt familiari cu Hanging Around. Și, la o adică, dacă ai ieșit prin Cuib sau pe vremuri în Al-kimia, sigur i-ai întâlnit și tu. În orașul din care s-a lansat Vika Jigulina sau Voxis, în care bubuie Despacito din mașini tunate direct în cluburile care se consideră high class, Silvana, George și Mihu au creat propria lor serie de chefuri ca un manifest împotriva kitschului.

Știu, sună pompos, dar nu-i. Oamenii ăștia sunt modești, prietenoși și zâmbăreți. Ba chiar te lasă să le scormonești prin mapa de viniluri și îți dezvăluie orice piesă de care îi întrebi. Dar asta nu înseamnă că îți pun orice rahat. La chefurile lor, oamenii se unduiesc pe disco, dau din cap pe-un hip hop de școală veche, sau se iau de braț și se-nvârt pe ceva new wave. Dar se și bălăngănesc pe-o melancolică de la Joy Division la final. Cam cum erau și bluzurile la sfârșiturile balurilor. În fine, am scris și despre un chef de-al lui Mihu aici.

M-am întâlnit cei trei muschetari dezinvolți ai sintetizatoarelor la o bere, la deschiderea Habitat. Din fericire, de data asta nu erau după un party, așa că am reușit să le fur un interviu coerent.

in.TM: Bine v-am găsit. Voi cum v-ați găsit?

Silvana: Fiecare dintre noi e ascultător de muzică de foarte mult timp. Și-n momentu' în care te găsești într-un oraș în care nu ai unde să asculți muzică, îți vine s-o pui. Și-atunci frecventezi locuri în care simți că există un potențial de altceva. Așa ajungi să și pui în locurile în care mergi.

Ce locuri frecventai?

Art, Terasa Eminescu, dup-aia mergeam în Lemon, dup-aia în Jazz Pod 16. Și dup-aia a fost Bunkeru'.

Mihu: Eu, pe Silvana, în Bunker am cunoscut-o. Cam în 2008–2009.

Când ați avut primu' gig?

Păi prima dată am pus cu Voștinar în Bunker. Cred că Romu ne-a făcut cunoștință.

Silvana: Eu am fost de mult prietenă cu tipu' cu care punea Mihu de la început. Și el a plecat în Londra, așa că a rămas un spot liber. După ce i-am arătat la Romu ce vreau să pun, am avut primul gig împreună. Asta a fost în 2009.

Și după câte chefuri v-ați dat seama că tre' să dați o față chestiei?

Târziu, că eram sub egida Bunkerului. Identitatea a venit odată cu Al-kimia, când ni s-a propus să facem un eveniment al nostru. Acolo am avut mână liberă vinerea, și-am zis că dacă și-așa e o chestie stabilă, hai să-i găsim și-un nume. La început, am pus singur.

Silvana: Da, că eu am avut acolo Synth Night. Și după ceva timp, fiind prieteni, am zis că hai să facem ceva împreună.

Și-atunci ai apărut și tu, nu?

OCVCP: Eu am apărut în 2011. Bine, eu am început în Taine, că ăsta-i backgroundu' meu rock și metal. Mai târziu, tot treceam prin față pe la Al-kimia, când într-o seară mă întâlnesc cu Tomescu, un amic. Vorbim, intru, evenimente faine… Și-acolo l-am cunoscut pe Mihu. Știu că era un Joy Division party și Răzvan mi-a făcut cunoștință cu tine.

Mihu: Off the record, nu-mi aduc aminte. Salut, Răzvan!

OCVCP: În fine. Și după ce Dacian și Sandra (Romantic Jurgen), cu care făceam Future Sound of 80s, au decis schimbarea locației, am aterizat unde erau Mihu și Silvana. Și pur și simplu am realizat că avem gusturi comune și că putem face chefuri împreună.

Mihu: Cred că suntem flexibili și putem face chestii împreună.

Silvana: Da, punem de la Kenny Rogers la 3SE!

Mamă, cre'că nici Nadia Comăneci nu era așa flexibilă.

Mihu: Da, diferența e că noi n-am luat niciodată zece.

Silvana: Da' băieții se pricep la inele, nu la bârne.

Apropo, deși sunteți depeșari, văd că n-aveți inele.

Mihu: Da' lumea ne cataloghează greșit. Da, Depeche Mode e formația de suflet pentru mine, da' asta nu-nseamă că sunt depeșist.

Silvana: Adevăru' e că atunci când se cafteau punkerii cu depeșiștii și cu cure-iștii, noi eram prea mici, iar Mihu nu era în Timișoara încă. În plus, ne-am cam săturat să tot facem DM Party, dar lumea prin oraș încă ne mai cataloghează așa. Da' facem multe altele și pe lângă asta.

Divisioniști sunt prin Timișoara?

Fake sau pe bune? Întreb pentru că Joy Division e o formație pe care e foarte cool să o asculți acum, să te lauzi cu ce tricou cu ei ți-ai luat. Dar întreabă-i pe oamenii ăia câte albume sunt, cine erau în formația aia, ce proiecte ulterioare au fost. Și-n plus, gândește-te cine ar aduce heroină la chefuri cu JD? Serios acum, că în afară de vreo cinci piese mai ritmate, nu prea ai ce să pui.

Prin ce orașe ați mai fost chemați?

Mihu: Noua hipstereală in town e Cluju'. Și tot cu clasicul Depeche Mode party.

Ce amintiri faine aveți de-acolo?

Silvana: A fost o gagică și ne-a dat un șervețel pe care scria „I traveled 300 miles to be here, for your party”. O fi fost minciună sau nu, da' ne-am simțit semi onorați.

Măcar v-a dat vrăjeala.

Da, a fost o vrăjeală încurajatoare. În plus, vreo două sute de oamenii erau pe boxe, pe scenă…

OCVCP: Oameni care ne ziceau „pfoai, de când n-am mai auzit piesa asta!”.

Mihu: Eu am dat un disc unei gagici la Cluj, și l-a ținut între nu spun unde, tot party-ul.

Tre' să fi fost ceva gagică.

Da. Și-n afară de asta, am fost odată fără ei doi, dar cu Rapala și flo' la visuals, tot la Cluj. În principiu synth pop. A fost unul dintre cele mai colorate party-uri. Dar asta și din cauză că la diferite chefuri, vin diferite categorii de vârstă. Mai nou, nici nu anunțăm ce punem. Punem de toate.

Să placă la toată lumea?

Silvana: Nu, în niciun caz. Mai veneau oameni la noi, „pune Bon Jovi că eu și celor zece prieteni cu care am venit asta ne place”. Fuck off! Du-te acasă și ascultă fuckin' Bon Jovi. E o chestie. Dacă publicu-i sec, la fel suntem și noi. Dacă lumea e antrenată, se petrece ceva mistico-voodoo și totul curge într-o direcție foarte frumoasă.

Ziceai de Bon Jovi. Ce artiști neobișnuiți vi s-au mai cerut?

OCVCP: Rihanna.

Mihu: Scorpions.

Silvana: În Daos, a venit cineva la mine și m-a întrebat dacă pun „Sound of Silence”. Întreb dacă Simon & Garfunkel. „Da, da, da!”. Era depeșeală atunci. Omu', în tricou depeșist. Habar n-avea cum îi zice hitului internațional al formației. A cerut Simon & Garfunkel, crezând că cere „Enjoy the Silence”.

Păi și ce v-ar bucura să asculte timișorenii mai mult?

Silvana: Să nu asculte numa' Radio21 și Kiss în mașină.

Mihu: Să renunțe la radiourile de pe unde, să-și cumpere muzică și să treacă pe un radio digital. Să caute muzică și să nu mai asculte doar kitsch pop.

OCVCP: Să stea departe de muzica românească comercială. Să asculte trupe ce au sub o mie de ascultători pe Last.fm.